1470.
Na osnovu člana 47 stav 6 Zakona o osnovnom obrazovanju i vaspitanju ("Službeni list RCG", br. 64/02 i 49/07 i "Službeni list CG", br. 45/10, 39/13 i 47/17), Ministarstvo prosvjete donijelo je
PRAVILNIK
O NAČINU OCJENJIVANJA UČENIKA U OSNOVNOJ ŠKOLI
("Službeni list Crne Gore", br. 062/19 od 12.11.2019)
Sadržaj pravilnika
Član 1
Ovim pravilnikom propisuje se način ocjenjivanja znanja, postignuća i vladanja učenika po programu osnovne škole.
Definicija
Član 2
Ocjenjivanje, u smislu ovog pravilnika, podrazumijeva praćenje, provjeravanje i vrednovanje znanja, postignuća i vladanja učenika.
Načela za ocjenjivanje
Član 3
Prilikom provjeravanja i ocjenjivanja znanja i postignuća učenika, nastavnik naročito vodi računa:
   - o poznavanju i razumijevanju nastavnog gradiva, sposobnosti analize i interpretacije, kao i o sposobnosti stvaralačke upotrebe znanja;
   - o različitim načinima provjeravanja i ocjenjivanja znanja i postignuća u odnosu na ciljeve nastavnih predmeta, ishode učenja i razred;
   - o poštovanju integriteta učenika i različitosti među učenicima;
   - o pravovremenom davanju informacije učenicima i roditeljima o učenikovom individualnom napredovanju;
   - o razvoju kritičkog odnosa učenika prema sopstvenim znanjima i postignućima;
   - razvijanju demokratskih odnosa između učenika i nastavnika;
   - da ocjena bude iskazana razumljivim jezikom;
   - da ocjena odražava predviđene elemente ocjenjivanja;
   - da se ocjena oslanja na utvrđene kriterijume ocjenjivanja;
   - da ocjena jasno upućuje na razvojne potrebe učenika.
Praćenje znanja i postignuća
Član 4
Pod praćenjem znanja i postignuća učenika podrazumijevaju se kontinuirana zapažanja na različitim nivoima o:
   - poznavanju činjenica, definicija i postupaka;
   - razumijevanju i zaključivanju (sposobnost učenja, analiziranja, upoređivanja, povezivanja i zaključivanja);
   - primjeni i transformaciji znanja (sposobnost rješavanja problema, kreativno i kritičko mišljenje);
   - komunikacijskim vještinama (slušanje, čitanje, pisanje, govorenje);
   - socijalnim odnosima (saradnja i timski rad);
   - psihomotornim sposobnostima (crtanje, sviranje, igranje, izrada modela/mapa i sl.);
   - odnosu učenika prema radu i obavezama u školi (inicijativnost, odgovornost, samokontrola i sl.).
Provjeravanje znanja
Član 5
Provjeravanjem se prikupljaju informacije o tome kako učenik usvaja, razumije i primjenjuje znanja. Nastavnik provjerava znanje prije, u toku i na kraju učenja.
Provjeravanje znanja prije učenja novih nastavnih sadržaja je namijenjeno procjeni učenikovog predznanja.
Provjeravanje znanja u toku nastavnog procesa namijenjeno je procjeni učenikovog poznavanja, razumijevanja nastavnih sadržaja i mogućnosti primjene naučenog, kako bi se analizirali i prevazišli uzroci zbog kojih učenik sadržaje slabo poznaje, razumije i primjenjuje ili ih ne poznaje, ne razumije i ne umije da ih primijeni.
Provjeravanje znanja na kraju učenja je namijenjeno procjeni nivoa poznavanja, razumijevanja i primjene naučenog.
Načini provjere
Član 6
Provjera znanja i postignuća učenika obavlja se na svakom času.
Provjeravanje znanja i postignuća učenika može biti pisano, usmeno i praktično.
Ocjenjivanje znanja i postignuća
Član 7
Učenik se ocjenjuje na osnovu sljedećih elemenata:
   - znanja;
   - kognitivnih, komunikacijskih, socijalnih i psihomotornih vještina;
   - stavova, vrijednosti i sl.
Ocjenjivanjem se procjenjuje nivo i obim znanja, stepen razumijevanja i zaključivanja, sposobnost primjene i transformacije znanja, stepen razvijenosti psihomotornih sposobnosti, komunikacije, socijalnih odnosa i odnos učenika prema radu i obavezama u nastavnom procesu.
Ocjenjuju se učenikovi usmeni odgovori, pisani, likovni, tehnički, praktični i drugi radovi, kao i nastupi učenika i druge aktivnosti.
Učenici se ocjenjuju kontinuirano, uz blagovremeno evidentiranje u odjeljenjsku knjigu i elektronski dnevnik. Dobijena ocjena je validna ako se evidentira u roku od sedam dana od dana ocjenjivanja.
Učenici sa posebnim obrazovnim potrebama
Član 8
Učenici sa posebnim obrazovnim potrebama koji su usmjereni na obrazovne programe sa prilagođenim izvođenjem ocjenjuju se na osnovu ostvarenosti obrazovno-vaspitnih ishoda i standarda postignuća u skladu sa individualnim razvojno-obrazovnim programom (IROP).
Ocjenjivači
Član 9
Znanja i postignuća učenika iz nastavnog predmeta ocjenjuje nastavnik koji izvodi nastavu tog predmeta, osim ako ovim pravilnikom nije drugačije određeno.
Zaključnu ocjenu na kraju klasifikacionih perioda i nastavne godine iz nastavnog predmeta predlaže predmetni nastavnik.
Zaključnu ocjenu utvrđuje odjeljenjsko vijeće.
Ako se u odjeljenjskom vijeću više od polovine od ukupnog broja članova odjeljenjskog vijeća izjasni protiv predložene ocjene, spornu ocjenu utvrđuje nastavničko vijeće.
Ocjenjivanje pisanih radova
Član 10
U toku jednog dana učenik može imati najviše jednu pisanu provjeru znanja (pismeni zadatak ili kontrolna vježba u trajanju dužem od 15 minuta), a u toku sedmice najviše dvije.
O datumu izrade pisanog rada učenici moraju biti upoznati obavezno sedam dana unaprijed.
U slučaju da je na osnovu pisanog rada najmanje jedna polovina učenika ocijenjena negativno, pisani rad se ponavlja za učenike koji su dobili nedovoljnu ocjenu i učenike koji nijesu zadovoljni ocjenom.
Pisana provjera iz stava 3 ovog člana ponavlja se jedanput i može da bude organizovana na posebnom času.
Nakon poništene pisane provjere, a prije organizovanja ponovljene, nastavnik je dužan da održi dopunsku nastavu.
U dokumentaciju se upisuje ocjena ponovljenog ocjenjivanja. Za učenike koji su kod prvog ocjenjivanja imali višu ocjenu upisuje se ocjena sa prvog pisanog rada.
Pisane provjere postignuća u trajanju do 15 minuta mogu se obavljati bez najave, a sprovode se radi utvrđivanja usvojenosti ishoda časa i savladanosti dijela programskih sadržaja.
Ocjena pisane provjere iz stava 7 ovog člana ne mora se upisivati u odjeljenjsku knjigu i elektronski dnevnik.
Učenik i roditelj mogu da zatraže obrazloženje ocjene i uvid u pisani rad.
Opisna ocjena
Član 11
Opisna ocjena predstavlja riječima izražen napredak učenika u odnosu na postizanje definisanih obrazovno-vaspitnih ishoda u predmetnim programima.
Opisne ocjene su: djelimično postignut, uglavnom postignut i postignut u cjelini.
Kada je ocjenjivanje samo opisno ne izvodi se uspjeh na nivou nastavnog predmeta, a ne izvodi se ni opšti uspjeh za učenika.
Brojčana ocjena
Član 12
Brojčanim ocjenjivanjem ocjenjuju se postignuća učenika na skali od 1 do 5. Brojčane ocjene su: nedovoljan (1), dovoljan (2), dobar (3), vrlo dobar (4) i odličan (5).
Ocjenu odličan (5) dobija učenik koji je u potpunosti usvojio nivo postignuća prema elementima ocjenjivanja iz člana 7 ovog pravilnika, uz veoma visok stepen angažovanja.
Ocjenu vrlo dobar (4) dobija učenik koji je pokazao visok nivo postignuća prema elementima ocjenjivanja iz člana 7 ovog pravilnika, uz manju pomoć nastavnika i visok stepen sopstvenog angažovanja.
Ocjenu dobar (3) dobija učenik koji ima prosječan nivo postignuća prema elementima ocjenjivanja iz člana 7 ovog pravilnika, uz veću pomoć nastavnika i prosječan stepen sopstvenog angažovanja.
Ocjenu dovoljan (2) dobija učenik koji ima zadovoljavajući nivo postignuća prema elementima ocjenjivanja iz člana 7 ovog pravilnika, uz veliku pomoć nastavnika i nizak stepen sopstvenog angažovanja.
Ocjenu nedovoljan (1) dobija učenik koji nije dostigao zadovoljavajući nivo postignuća prema elementima ocjenjivanja iz člana 7 ovog pravilnika.
Zaključna ocjena
Član 13
Zaključna ocjena utvrđuje se na kraju svakog klasifikacionog perioda i na kraju nastavne godine, a za učenike prvog razreda na kraju prvog klasifikacionog perioda.
Učenik može popraviti zaključnu ocjenu iz prethodnog klasifikacionog perioda tokom trajanja nastavne godine. Promjena ocjene se evidentira u odjeljenjskoj knjizi i elektronskom dnevniku.
Vladanje
Član 14
Ocjene iz vladanja učenika su: primjerno, dobro i nezadovoljava.
Ocjenu iz vladanja utvrđuje odjeljenjsko vijeće na prijedlog odjeljenjskog starješine.
Vladanje učenika vrednuje se i prati na osnovu sljedećih zapažanja i pokazatelja:
   - poštovanje školskih pravila;
   - zainteresovanost za učenje;
   - odgovornost prema obavezama, zadacima i rokovima;
   - odgovornost za vlastite postupke;
   - primjereno izražavanje i kontrola vlastitih osjećanja;
   - razumijevanje i uvažavanje prava i osjećanja drugih;
   - primjereno reagovanje na različitosti među djecom i odraslima;
   - spremnost na saradnju i pomaganje drugima;
   - nenasilno rješavanje sukoba sa vršnjacima i odraslima;
   - inicijativnost (originalni prijedlozi za učenje, aktivnosti, druženje); i
   - drugih pokazatelja prema procjeni odjeljenjskog starješine.
Opšti uspjeh
Član 15
Opšti uspjeh učenika izvodi se u slučajevima kada je ocjenjivanje brojčano.
Opšti uspjeh učenika određuje se kao: nedovoljan, dovoljan, dobar, vrlo dobar i odličan.
Učenik je završio razred sa:
   - odličnim uspjehom ako je postigao prosječnu ocjenu najmanje 4,50;
   - vrlo dobrim uspjehom ako je postigao prosječnu ocjenu najmanje 3,50;
   - dobrim uspjehom ako je postigao prosječnu ocjenu najmanje 2,50;
   - dovoljnim uspjehom ako je postigao prosječnu ocjenu najmanje 2.
Ocjenu opšteg uspjeha na kraju trećeg razreda utvrđuje nastavnik.
Ocjenu opšteg uspjeha u drugom i trećem ciklusu utvrđuje odjeljenjsko vijeće.
Oslobađanje pohađanja nastave
Član 16
Učenik koji je iz zdravstvenih razloga privremeno oslobođen nastave iz fizičkog vaspitanja, ne ocjenjuje se za vrijeme privremene spriječenosti.
Opšti uspjeh se učeniku određuje na osnovu ocjena iz nastavnih predmeta iz kojih je učenik ocijenjen.
Prestanak važenja
Član 17
Danom stupanja na snagu ovog pravilnika prestaje da važi Pravilnik o načinu ocjenjivanja učenika u osnovnoj školi ("Službeni list RCG", broj 54/04 i "Službeni list CG", broj 12/18).
Stupanje na snagu
Član 18
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 023-1528/2019
Podgorica, 30. oktobra 2019. godine
Ministar,
dr Damir Šehović, s.r.